葉定仕故居

葉定仕故居喺香港沙頭角蓮麻坑，大概喺1907年起，係蓮麻坑村葉氏第八代葉定仕出錢起。葉定仕喺1890年代初加入同盟會，積極支持孫中山嘅革命活動，因為咁葉氏起屋嗰時都跟孫中山翠亨村嘅故居咁起。葉定仕故居嘅歷史背景同建築風格好有價值，葉定仕故居曾被香港古物古蹟辦事處評為二級歷史建築，而政府喺2009年11月刊憲，將故居升級為香港法定古蹟。

建築
葉定仕故居混合咗中西建築風格，用木材同青磚起。房屋外觀係意大利式建築風格，設計簡約對稱。成棟建築樓高兩層，每層各有3間房，正立面設有門廊，並用方柱支撐住上層嘅陽台，而陽台嘅欄桿就用琉璃花瓶做裝飾。屋頂就用中式金字瓦頂，而外牆就劃上吉祥圖案嘅壁畫。

故居由1967年之後丟空，屋裏面物品被人搜掠之後，大多數已經散失，連葉定仕嘅個人資料都消失無蹤，包括佢當年參與同盟會嘅文件。而家大屋日久失修，屋外雜草叢生，露台走廊木板爛溶溶，連外牆都需要木條固定支撐住，避免倒塌。

香港法定古蹟 - 新界：葉定仕故居

香港法定古蹟
沙頭角
香港客家建築